ORTOPAN - digitalni panoramski posnetek 
Odličen prikaz vašega zobovja ob majhni škodljivosti za vaše zdravje...
Sodobno zobozdravstvo ni več mogoče brez rentgenskega slikanja zob in obzobnih tkiv. Z sodobnim digitalnim slikanjem posameznih zob ali celotnega zobovja je škodljivost slikanja minimalna, slika pa veliko boljša in omogoča idealno diagnostiko. Poleg tega ni več potrebno čakanje na razvijanje filmov, ampak imamo sliko še isti trenutek na računalniškem zaslonu.
Pri pregledu zob in ustne votline lahko zobozdravnik s prostim očesom ugotovi stanje zob in ustne votline, ne vidi pa dogajanja pod sklenino in v dentinu, sprememb v kosti, zobni korenini in okoli nje. Zato uporabimo zobni rentgen in panoramski rentgen – ortopan, ki nam da dodatno informacijo o stanju tkiv, ki niso vidna s prostim očesom. Obe napravi sta digitalni, razvijanje ni potrebno tako, da lahko terapevt sliko nemudoma oceni.
Ortopantomografsko slikanje je slikanje s posebnim rentgenskim aparatom, ki da strokovnjaku vpogled v kostno strukturo čeljustnic, omogoča preučevanje korenin in sprememb okoli njih. Ortopan pokaže, kje se skrivajo kariozni procesi in omogoča splošen vpogled v stanja zgornje in spodnje čeljusti – vse na eni sami sliki.
Ortopantomogram oz. panoramski posnetek je najpogostejše ekstraoralno slikanje zob in kosti spodnjega  dela  obraza  v  dentalni  medicini  in  predstavlja,  poleg  pregleda  ust,  osnovni diagnostični  pripomoček.  Tudi  ortopan  spada  v  2D  skupino  rentgenskih  metod  slikanja podobno kot intraoralni tehniki.  Na  posnetku  najprej  opazujemo  oba  čeljustna  sklepa, morebitne  spremembe  v  sinusnih votlinah in nosno votlino. Nato preverimo kako dobro so zobje s svojimi koreninami vsajeni v kost  ter  opazujemo stanje  posameznega  zoba  t.j.  zobne  krone  in  zobne  korenine.  Ortopan takoj pokaže v kakšni situaciji so vaši modrostniki, koliko “mrtvih” zob imate v ustih ter kako so tej zobje oskrbljeni. Takoj ugotovimo število manjkajočih zob ter morebitne dele zob, ki so ostali skriti nekje v kosti po slabo opravljenem puljenju. Poleg omenjene osnovne vloge ortopan vedno opravimo na začetku in na koncu ortodontskega zdravljenja. Ortopansko slikanje uporabimo:

•	ob vsakem prvem pregledu pri zobozdravniku,
•	za odkrivanje kariesa, parodontalne bolezni, granulomov,
•	za odkrivanje cist, tumorjev in morebitnih razvojnih anomalij,
•	pred načrtovanjem obsežnejše protetične rehabilitacije
•	za prikaz implantiranih vsadkov,
•	za spremljanje izraščanja zob,
•	kadar pacient ne more odpreti ust,
•	za oceno lezije  ali  neizraslega  zoba,  če  ne  moremo  popolnoma  prikazati  z intraoralnimi tehnikami,
•	ocena postavitve modrostnih zob pred odstranitvijo,

V ortodontiji:
–	pred začetkom zdravljenja,
–	kontrolni posnetek ob koncu zdravljenja,
–	med zdravljenjem,
–	v obdobju retencije po končani terapiji.

Vse to so razlogi, da smo v ZD Il. Bistrica  nabavili sodoben digitalni zobni rentgen, ki omogoča ortopansko slikanje zob. 
SLIKANJE JE MOŽNO V PROSTORIH RENTGENA V ZD IB (stranski zadnji vhod)
Za slikanje zob se je potrebno naročiti na tel. št. 05/7112-134 , PON, SRE, ČET, PET od 13.00 do 13.30.